তুমি, অরূপ স্বরূপ, সগুণ নির্গুণ,

দয়াল ভয়াল, হরি হে-

আমি কিবা বুঝি, আমি কিবা জানি,

আমি কেন ভেবে মরি হে।

কিরূপে এসেছি, কেমনে বা যাব,

তা ভাবিয়ে কেন জীবন কাটাব?

তুমি আনিয়াছ, তোমারেই পাব,

এই শুধু মনে করি হে।

না রাখি জটিল ন্যায়ের বারতা,

বিচারে বিচারে বাড়ে অসারতা,

আমি জানি তুমি আমারই দেবতা,

তাই আনি হৃদে বরি হে;

তাই বলে ডাকি, প্রাণ যাহা চায়,

ডাকিতে ডাকিতে হৃদয় জুড়ায়,

যখন যে রূপে প্রাণ ভরে যায়,

তাই দেখি প্রাণ ভরি’ হে।

[বেভাগ একতালা]