আমি অকৃতি অধম বলেও তো কিছু

কম করে মোরে দাওনি;

যা দিয়েছ, তারি অযোগ্য ভাবিয়া

কেড়েও তা কিছু নাওনি।।

তব আশীষ কুসুম ধরি নাই শিরে,

পায়ে দলে গেছি, চাহি নাই ফিরে;

তবু দয়া করে কেবলি দিয়েছ,

প্রতিদান কিছু চাওনি।।

আমি ছুটিয়া বেড়াই, জানিনা কি আশে,

সুধা পান করে মরি গো পিয়াসে;

তবু যাহা চাই সকলি পেয়েছি;

তুমি তো কিছুই পাওনি।।

আমায় রাখিতে চাও গো, বাঁধনে আঁটিয়া,

শতবার যাই বাঁধন কাটিয়া।

ভাবি ছেড়ে গেছ, ফিরে চেয়ে দেখি,

এক পা-ও ছেড়ে যাওনি।।