(আমি) অকৃতী অধম ব’লেও তো, কিছু

কম ক’রে মোরে দাও নি

যা’ দিয়েছ, তারি অযোগ্য ভাবিয়া

কেড়েও তো কিছু নাওনি।

(তব) আশীষ-কুসুম ধরি নাই শিরে

পায়ে দ’লে গেছি, চাহি নাই ফিরে

তবু দয়া ক’রে কেবলি দিয়েছ

প্রতিদান কিছু চাওনি।

(আমি) ছুটিয়া বেড়াই জানিনা কি আশে

সুধা-পান ক’রে, মরি গো পিয়াসে

তবু, যাহা চাই সকলি পেয়েছি

তুমি তো কিছুই পাওনি

(আমায়) রাখিতে চাও গো, বাঁধনে আঁটিয়া

শতবার যাই বাঁধন কাটিয়া

ভাবি, ছেড়ে গেছ, – ফিরে চেয়ে দেখি

এক পা-ও ছেড়ে যাওনি