কেউ নয়ন মুদে দেখে আলো, কেউ দেখে আঁধার।

কেউ বলে, ভাই, এক হাঁটু জল, কেউ বলে সাঁতার।

কেউ বলে, ভাই, এলাম দেখে, কেউ বলে, ভাই, ম’লাম ডেকে

কোন্ শাস্ত্রে কি রকম লেখে, তত্ত্ব পাওয়া ভার।

কেউ বলে, সে পরম দয়াল, কেউ বলে, সে বিষম ভয়াল,

কেউ বলে, সে ডাক্‌লে আসে, কেউ কয় নির্ব্বিকার,

কেউ বলে সে গুণাতীত, কেউ বলে সে গুণান্বিত,

কেউ বলে আধেয়, (আবার) কেউ বলে আধার।

কেউ দেখে তারে করালকালী, কেউ বা দেখে বনমালী,

কেউ বা তারে স্থুল দেখে, কেউ ভাবে নিরাকার ;

কান্ত বলে, দেখ্ রে বুঝে, রাখ্ বিতর্ক ট্যাকে গুঁজে ;.

‘এটা নয়, সে ওটা’,—এ সিদ্ধান্ত চমত্কার!

॥ বেহাগ, জলদ একতালা॥