আমিতো তোমারে চাহিনি জীবনে

তুমি অভাগারে চেয়েছ ;

আমি না ডাকিতে, হৃদয় মাঝারে

নিজে এসে দেখা দিয়েছ!

চির আদরের বিনিময়ে সখা !

চির অবহেলা পেয়েছ ;

(আমি) দূরে ছুটে যেতে দু’হাত পসারি’,

ধ’রে টেনে কোলে নিয়েছ!

“ও পথে যেও না ফিরে এস”, ব’লে

কানে কানে কত ক’য়েছ ;

(আমি) তবু চ’লে গেছি ; ফিরায়ে আনিতে

পাছে পাছে ছুটে গিয়েছ।

(এই) চির-অপরাধী পাতকীর বোঝা

হাসি-মুখে তুমি ব’য়েছ ;

(আমার) নিজ হাতে গড়া বিপদের মাঝে,

বুকে করে নিয়ে রয়েছ!

॥ মিশ্র কানাড়া, একতাল ॥