যেখানে সে দয়াল আমার

ব’সে আছে সিংহাসনে,

সেখানে তো হয় না যাওয়া

পাপ-কণিকা নিয়ে মনে।

আছে ভাল-মন্দ ছেলে

কারুকে সে দেয় না ফেলে;

শুধু প্রেমের আগুন জ্বেলে,

পুড়িয়ে নেয় সে আপন জনে।

আগুন জ্বেলে, মন পুড়িয়ে,

দেয় গো পাপের খাদ উড়িয়ে,

ঝেড়ে ময়লা-মাটি, ক’রে খাঁটি,

স্থান দেয় অভয়-শ্রীচরণে।

সেই আনন্দ-মন্দির মাঝে,

আনন্দ-সঙ্গীত বাজে,

নাহি ব্যথা, অশ্রু, বিষাদ,

(সে) সদানন্দ নিকেতনে।

দেখ্ কেমন তার ভালবাসা,

মিটায় আনন্দ-পিপাসা,

আগে, না পোড়ালে খাদ র’য়ে যায়,−

সে আনন্দ পাবে কেমনে?