এই দুনিয়া মায়া জালে বান্ধা

শুনবে কি বুঝবে কি, ওরে ও মন ধুন্ধা

এই দুনিয়া মায়া জালে বান্ধা ..

কতজনা পাগল হইয়া

মায়াতে মন মজাইয়া

আপনার ধন পরকে দিয়া

সার হইয়াছে কান্দা ..

বহুরূপী রঙ-বাজারে

মন থাকেনা মনের ঘরে

রঙ দেখাইয়া প্রাণে মারে

লাগাইয়া ধান্ধা ..

এই দুনিয়া মায়া জালে বান্ধা ..

ছেড়ে দিয়া মায়াপুরী

দিতে হবে ভব পাড়ি

চেয়ে দেখো মন-ব্যপারী

দিন গেলে হয় সন্ধ্যা ..

আপনি যদি ভালো বুঝ

সুসময়ে মুর্শিদ ভজ

জ্ঞান থাকিতে পাগল সাজো

চোখ থাকতে হও আন্ধা ..

এই দুনিয়া মায়া জালে বান্ধা ..

সময়ে কাজ সাধন করো

নবির মতো মনকে গড়

আপনি কর্ম আপনি সারো

করুক লোকে নিন্দা ..

কাটিয়া মায়ারই বাঁধন

যে হইয়াছে মানুষ রতন

এ করিম কয় নাই তার মরণ

সবসময় সে জিন্দা ..

এই দুনিয়া মায়া জালে বান্ধা