গান গাই আমার মনরে বুঝাই

মন থাকে পাগলপারা

আর কিছু চায়না মনে গান ছাড়া ।।

গানে বন্ধুরে ডাকি গানে প্রেমের ছবি আঁকি

পাব বলে আশা রাখি না পাইলে যাব মারা

আর কিছু চায়না মনে গান ছাড়া ।।

গান আমার জপমালা গানে খুলে প্রেমের তালা

প্রাণ বন্ধু চিকন কালা অন্তরে দেয় ইশারা

আর কিছু চায়না মনে গান ছাড়া ।।

ভাবে করিম দ্বীনহীন আসবে কি আর শুভদিন

জল ছাড়া কি বাঁচিবে মীন ডুবলে কি ভাসে মরা

আর কিছু চায়না মনে গান ছাড়া ।।