তোমরা কুঞ্জ সাজাও গো আজ আমার প্রাণনাথ আসিতে পারে,

দিল চায়, মন চায়, প্রাণ চায় তারে।।

বসন্ত সময়ে কোকিল ডাকে কুহু সুরে,

যৌবন বসন্তে মন থাকতে চায়না ঘরে।।

আতর গোলাপ সোয়া-চন্দন আনো যতন করে,

সাজাও গো ফুলের বিছানা পবিত্র অন্তরে।।

নয়ন যদি ভুলে সইগো মন ভুলেনা তারে,

এগো প্রেমের আগুন হইয়া দ্বিগুণ দিনে-দিনে বাড়ে।।

আসে যদি প্রাণবন্ধু দুঃখ যাবে দূরে,

আমায় যেন ছেড়ে যায় না প্রবোধ দিও তারে।।

আসিবে আসিবে বলে ভরসা অন্তরে,

এ করিম কয় পাই যদি আর ছাড়িবো না তারে।।