আগের বাহাদুরী এখন গেল কৈ?

চলিতে চরণ চলেনা দিনে দিনে অবশ হই।

মাথায় চুল পাকিতেছে, মুখের দাঁত নড়ে গেছে,

চোখের জ্যোতি কমেছে, মনে ভাবি চশমা লই,

মন চলেনা রঙ-তামাশায়, আলস্য এসেছে দেহায়,

কথা বলতে ভুল পড়ে যায়, মধ্যে মধ্যে আটক হই।।

কমিতেছি তিলে তিলে, ছেলেরা মুরব্বী বলে,

ভবের জনম গেল্‌ বিফলে, এখন সেই ভাবনায় রই,

আগের মত খাওয়া যায়না, বেশি খাইলে হজম হয়না,

আগের মত কথা কয়না, নাচেনা রঙের বারই।।

ছেলেবেলা ভাল ছিলাম, বড় হয়ে দায় ঠেকিলাম,

সময়ের মূল্য না দিলাম, তাইতো জবাবদিহি হই,

যা হবার তা হয়ে গেছে, আব্দুল করিম ভাবিতেছে

এমন একদিন সামনে আছে, একেবারে করবে সই।।