জিজ্ঞাস করি তোমার কাছে বলো ওগো সাঁই

এ জীবনে যত দুঃখ কে দিয়াছে বলো তাই?

দোষ করিলে বিচার আছে, সেই ব্যবস্থা রয়ে গেছে,

দয়া চাইনা তোমার কাছে, আমরা উচিৎ্‌ বিচার চাই।

দোষী হৈলে বিচারে, সাজা দিবা তো পরে,

এখন মারো অনাহারে, কোন বিচারে জানতে চাই?

এই কি তোমার বিবেচনা? কেউরে দিলায় মাখন-ছানা,

কারও মুখে অন্ন জুটে না, ভাঙ্গা ঘরে ছানি নাই

জানো শুধু ভোগ-বিলাস, জানো গরীবের সর্বনাশ,

কেড়ে নেও শিশুর মুখের গ্রাস, মনে বড় দুঃখ পাই।।

তোমার এসব ব্যবহারে, অনেকেই মানেনা তোমারে,

কথায় কথায় তুচ্ছ করে, আগের ইজ্জত তোমার নাই

রাখতে চাইলে নিজের মান, সমস্যা করো সমাধান,

নিজের বিচার নিজেই কর, আদালতের দরকার নাই।।

দয়াল বলে নাম যায় শোনা, কথায়-কাজে মিল পড়ে না

তোমার মান তুমি রাখো না, আমরা তো মান দিতেই চাই

তুমি-আমি এক হইলে, পাবেনা কোনও গোলমালে,

বাউল আব্দুল করিম বলে, আমি তোমার গুণ গাই।।