হলুদিয়া পাখি, সোনারই বরণ

পাখিটি ছাড়িল কে

পাখিটি ছাড়িল কে রে আমার

পাখিটি ছাড়িল কে।

কেউ না জানিল, কেউ না দেখিল,

কেমনে পাখি দিয়াছে ফাঁকি

উইড়া গেল হায় চোখের পলকে

পাখিটি ছাড়িল কে।।

সোনার পিঞ্জিরা শূণ্য করিয়া

কোন বনে পাখি গেল যে উড়িয়া।

পিঞ্জিরার জোড়া খুলিয়া খুলিয়া

ভাইঙ্গা পড়ে সেই না পাখির শোকে।।

সবই যদি ভুলে যাবি রে পাখি

কেন তবে হায় দিলি রে আশা

উইড়া যদি যাবি ওরে ও পাখি

কেন বাইন্ধা ছিলি বুকেতে বাসা।

কত না মধুর গান শুনাইয়া

গেলিরে শেষে কেন কান্দাইয়া

তোমারে স্মরিয়া দুখের দরিয়া

উথলি উঠে হায় পাগলের চোখে।।